לאחר ההתפרקות של המגן בחודש יוני 2014, ריינס החל בקריירת יחידים ובמהרה נכנס אל תמונת האליפות המרכזית ואף היה המתאבק שהשתתף בשני קרבות מרכזיים של אירועי שלם וצפה. כעבור שבועיים בלבד לאחר הבגידה של רולינס, ב-16 ביוני ריינס ניצח בקרב באטל רויאל שהבטיח לו מקום בקרב הסולם של על אליפות ה-WWE העולמית במשקל כבד באירוע כסף בבנק, אך בקרב זה לא הצליח לזכות. ב-20 ביולי באירוע באטלגראונד, ריינס כשל בניסיונו לזכות באליפות, הפעם בקרב מרובע שכלל את קיין, רנדי אורטון והאלוף ג'ון סינה. לילה לאחר מכן בתוכנית Raw ריינס פתח בפיוד נגד רנדי אורטון, מה שהוביל לקרב ביניהם באירוע סאמרסלאם, שהתקיים ב-17 באוגוסט ובו ריינס גבר על אורטון. באותו הזמן חבריו לשעבר לקבוצה, אמברוז ורולינס, היו עסוקים בריב על הבגידה של רולינס, ובחמישה קרבות ביניהם, שבהם רולינס גבר על אמברוז ואף פצע אותו כחלק מהעלילה. מעשיו של רולינס הובילו לקרב בינו לבין ריינס וקרב ביניהם נקבע לאירוע לילה של אלופים, אך ריינס נפצע יום או יומיים לפני האירוע וכתוצאה מכך רולינס הוכתר כמנצח של הקרב.
ריינס חזר להופיע ב-8 בדצמבר כשהוא מקבל את פרס הסלאמי בקטגוריית "מתאבק השנה". באירוע , שהתקיים שישה ימים לאחר מכן, ריינס תקף את ביג שואו ורולינס בקרב של רולינס נגד ג'ון סינה, מה שעזר לסינה לנצח. כתוצאה מכך, פיוד נוצר בין ריינס לביג שואו ובו ריינס ניצח את האחרון בכמה פעמים, האחד כתוצאה מספירת חוץ והאחר כתוצאה מפסילה. ב-25 בינואר 2015 במסגרת קרב הרויאל ראמבל, ריינס נכנס כמספר ה-19 וזכה בקרב לאחר שהדיח את שלושת הנותרים בזירה: ביג שואו, קיין ורוסב. ב-2 בפברואר ריינס ספג את הפסדו הראשון בקרבות יחידים במסגרת הרוסטר הראשי כשהוא מנוצח על ידי ביג שואו לאחר הפרעה מצד רולינס. לאחר מכן ריינס הוכרח להגן על הזכות שלו להתחרות על האליפות ברסלמניה נגד דניאל בריאן באירוע פאסטליין ובו ריינס ניצח את בריאן. במהלך הקרב בין ריינס נגד ברוק לסנר על אליפות ה-WWE באירוע רסלמניה 31, סת' רולינס פדה את מזוודת "כסף בבנק" שלו, מה שהפך את הקרב לקרב משולש ובו רולינס הצמיד את ריינס והפך לאלוף ה-WWE העולמי במשקל כבד.
בחודש אפריל ריינס פתח מחדש בפיוד נגד ביג שואו וקרב "מי שעומד אחרון" נקבע ביניהם לאירוע חוקי אקסטרים, ובו ריינס ניצח. ב-17 במאי באירוע פייבאק ריינס שוב כשל לזכות באליפות ה-WWE העולמית במשקל כבד כשהפעם הקרב היה קרב מרובע שכלל את אורטון, אמברוז והאלוף רולינס. ב-14 ביוני באירוע כסף בבנק ריינס נטל חלק בקרב "כסף בבנק" המסורתי, אך לא הצליח לזכות בו, זאת לאחר שבריי וויאט לפתע הופיע ותקף אותו. באירוע באטלגראונד, שנערך ב-17 ביולי וויאט ניצח את ריינס לאחר שלוק הארפר (חבר משפחת וויאט לשעבר) תקף את ריינס. ב-6 באוגוסט בתוכנית סמאקדאון וויאט הסכים לאתגר שהציב בפניו ריינס, שהיה קרב זוגות באירוע סאמרסלאם בין ריינס ואמברוז לבין וויאט והארפר. בקרב זה ריינס הצמיד לניצחון את וויאט ולילה לאחר מכן בתוכנית Raw ניצחו בקרב נוסף בינם בפסילה, זאת לאחר שריינס ואמברוז הותקפו על ידי חברו החדש של וויאט, ברון סטרומן. ב-20 בספטמבר במסגרת האירוע לילה של אלופים ריינס, אמברוז וכריס ג'ריקו הפסידו לוויאט, הארפר וברון סטרומן. הפיוד בין ריינס לבין וויאט נגמר בקרב "גיהנום בכלוב" באירוע גיהנום בכלוב, שהתקיים ב-25 באוקטובר ובו ריינס ניצח.
אלוף ה-WWE העולמי במשקל כבד (2015–2016).
ב-26 באוקטובר ריינס ניצח בקרב מרובע את אלברטו דל ריו, דולף זיגלר וקווין אואנס כדי להיות המועמד לתואר אליפות ה-WWE העולמית במשקל כבד. למרות זאת, האלוף סת' רולינס ספג פציעה בברכו והוכרח לוותר על התואר, מה שהוביל לקיום של טורניר שיקבע את האלוף החדש. טריפל H הציע לשחד את ריינס להצטרף אליו ולסמכות הניהולית ובתמורה יבטיח לו את המקום בגמר הטורניר, אך ריינס דחה את ההצעה. בסיבוב הראשון ריינס גבר על ביג שואו, ברבע הגמר על סזארו, בחצי הגמר על אלברטו דל ריו ובגמר שהתקיים באירוע סדרת ההישרדות, פגש את חברו לשעבר לקבוצת המגן, דין אמברוז, ניצח אותו וזכה בפעם הראשונה בקריירה שלו באליפות ה-WWE העולמית במשקל כבד. טריפל H יצא לברך את ריינס, אך ריינס ביצע עליו את מהלך הסיום שלו, ספיר, ולאחר מכן שיימוס פדה את מזוודת "כסף בבנק" שלו על ריינס והצמיד אותו לניצחון, מה שסיים את כהונתו של ריינס כאלוף כעבור חמש דקות בלבד. ב-13 בדצמבר ריינס הפסיד בקרב שולחנות, סולמות וכיסאות באירוע לשיימוס ולא הצליח לזכות בחזרה באליפות.
לילה לאחר מכן בתוכנית Raw, מר. מקמהן הבטיח לריינס קרב חוזר על האליפות בתנאי שהקריירה של ריינס תהיה על הכף, בקרב זה הצליח לגבור על הפרעות מצידם של דל ריו ורוסב וזכה בפעם השנייה באליפות ה-WWE העולמית במשקל כבד. ב-4 בינואר 2016 ריינס הגן בהצלחה על האליפות שלו נגד שיימוס, אף על פי שמר. מקמהן שימש כשופט המיוחד של הקרב. ריינס הוכרח להגן על חגורת האליפות שלו בקרב הרויאל ראמבל ב-24 בינואר ובו ריינס נכנס ראשון, הדיח כמה מתאבקים, הותקף על ידי חברי קבוצת "ליגת האומות" והודח סופית על ידי טריפל H שזכה בקרב ובאליפות ה-WWE. באירוע פאסטליין, שנערך ב-22 בפברואר ריינס הצמיד לניצחון את אמברוז בקרב המשולש שכלל בנוסף את ברוק לסנר והיה על המועמדות לתואר האליפות של טריפל H ברסלמניה 32. ברסלמניה ריינס גבר על טריפל H והפך לאלוף ה-WWE העולמי במשקל כבד בפעם השלישית בקריירה. בחודש מרץ 2016 ריינס שינה את סגנון הכניסה שלו לכניסה דרך רמפת הכניסה, במקום שבעבר היה נכנס דרך הקהל (כזכר לכניסתם של קבוצת המגן). ריינס הצליח להגן על האליפות בשני מקרים נגד AJ סטיילס, האחד באירוע פייבאק והאחר באירוע חוקי אקסטרים. מיד לאחר הקרב שלהם באירוע חוקי אקסטרים, שהתקיים ב-22 במאי, ריינס הותקף על ידי סת' רולינס, שחזר ל-WWE לאחר הפציעה שספג. באירוע כסף בבנק, שהתקיים בחודש יוני, ריינס הפסיד לרולינס בקרב על האליפות, מה שסיים תקופת כהונה של 77 ימים בהחזקת התואר. ב-21 ביוני ריינס הושעה ל-30 יום עקב הפרת תוכנית הבריאות של הארגון.
זוכה הגראנד סלאם (2016–2018).
ב-19 ביולי במהלך הדראפט של הארגון, ריינס הועבר לתוכנית Raw. למרות השעייתו של ריינס, ארגון ה-WWE המשיך לפרסם את ריינס כמתאבק שיהיה בקרב המרכזי של האירוע באטלגראונד בקרב המשולש נגד רולינס ואלוף ה-WWE (דין אמברוז פדה את מזוודת "כסף בבנק" שלו על רולינס) על אליפות ה-WWE, בקרב שבו אמברוז הגן בהצלחה על חגורת האליפות לאחר שהצמיד את ריינס. לילה לאחר מכן בתוכנית Raw ריינס כשל בניסיונו לאתגר את רולינס לקרב באירוע סאמרסלאם על האליפות החדשה של התוכנית, האליפות האוניברסלית, לאחר שהפסיד למתאבק פין באלור, שרשם את הופעת הבכורה שלו ברוסטר הראשי באותו הפרק.
ב-1 באוגוסט ריינס התעמת עם רוסב ושבוע לאחר מכן הפריע לחגיגות החתונה של רוסב ולאנה ואף איתגר את רוסב לקרב על אליפות ארצות הברית, רוסב דחה במהרה את הצבת האתגר, אך הג'נרל מנג'ר של התוכנית, מייק פולי, קבע קרב ביניהם לאירוע סאמרסלאם. באירוע שהתקיים ב-21 באוגוסט, ריינס ורוסב רבו עוד לפני הקרב והקרב הוכרע ללא תוצאה. לאחר שרוסב הפריע לריינס בקרב המועמדות לתואר האליפות האוניברסלית, ריינס ניצח את רוסב באירוע התנגשות של אלופים וזכה באליפות ארצות הברית. באירוע גיהנום בכלוב ריינס הגן בהצלחה על התואר בקרב החוזר ביניהם שסוגו היה "גיהנום בכלוב", מה שגרם לסיום הפיוד ביניהם. ריינס היה אחד מחמשת המשתתפים בקרב ההדחות המסורתי של סדרת ההישרדות כחלק מקבוצת Raw לצד קווין אואנס, כריס ג'ריקו, סת' רולינס וברון סטרומן, קרב שבו קבוצתו הפסידה. ב-28 בנובמבר ריינס איתגר את האלוף האוניברסלי, קווין אואנס, לקרב שלא על האליפות והתנאי היה שאם ריינס ינצח הוא יקבל קרב חוזר להילחם הפעם על התואר. ריינס ניצח בקרב זה מה שהוביל לקרב בין השניים באירוע Roadblock: End of the Line, שהתקיים ב-18 בדצמבר ובו הפסיד כתוצאה מפסילה לאחר הפרעה מצד כריס ג'ריקו, שתקף את אואנס ומנע מריינס לזכות בתואר. ב-9 בינואר 2017 ריינס הפסיד בקרב שניים על אחד נגד ג'ריקו ואואנס, מה שסיים תקופה של 106 ימים כאלוף ארצות הברית.